Renault udvikler brintdrevet forbrændingsmotor

Renualt har vist det første billede af en ny konceptbil, der skal præsenteres i løbet af foråret. Den viser ikke alene Renualts nye designsprog, men bærer også på vigtig innovation under kølerhjelmen. Den har nemlig brintdrevet forbrændingsmotor.

I stedet for at være udrustet med en brændselscelle, som er det mest udbredte i brintbiler, har konceptbilen en forbrændingsmotor, der kører på brint.

Renault er ikke alene om at leger med dette koncept. Det gør også Toyota. De har blandt andet vist performancebilen GR Yaris med denne type brintmotor og tidligere i denne uge blev der også fremvist en V8-motor med samme teknologi.

De fleste bilproducenter – ud over Toyota – har forlængst afskrevet brint til personbiler og satser i stedet på elbiler. Således også Renault, der var tidligt ude med den populære Zoe. I løbet af de kommende måneder lander også den spændende Megane E-Tech, som iNPUT i disse dage skal prøvekøre i Spanien.

Der er indtil videre ingen tekniske detaljer om hverken konceptbilen eller brintmotoren. Men vi bliver forhåbentlig meget klogere på, hvad det er for noget, når bilen præsenteres. Det skulle ske i maj måned, siger rygterne.

Renault udvikler brintdrevet forbrændingsmotor