Renault vil “lave en Tesla”

For to år siden luftede Renault ambitioner om at gå i Teslas fodspor. Den franske bilkoncern vil opbygge sit eget netværk af lynladestationer i Europa for at sikre sine elbilkunder nem og hurtig opladning. Nu er planerne blevet mere konkrete.

Det er datterselskabet Mobilize, der står bag initiativet, som skal vokse eksplosivt de kommende år. I dag driver Mobilize 25 ladestationer i Frankrig, men inden udgangen af 2025 skal det tal være firedoblet til 100. På lidt længere sigt – nærmere bestemt frem mod 2028 – er planen at rulle hele 650 stationer ud fordelt på Frankrig, Italien, Belgien og Spanien.

Danmark er dog ikke en del af planerne i denne omgang.

– Elektrificeringen ændrer hele værdikæden for bilproducenter. Vi har ikke længere kun ansvar for bilerne, men for hele kundeoplevelsen. Med Mobilize Fast Charge sikrer vi både tilbagevendende indtægter og gør overgangen til el lettere for vores kunder, udtaler Gianluca De Ficchy, direktør for Mobilize.

Stationerne bliver udstyret med lynladere, der kan levere op til 320 kW. Derudover understøtter netværket Plug & Charge-teknologi, så bilen automatisk identificerer sig selv og starter opladningen uden behov for apps eller kort.

Ligesom eksempelvis Audi tilbyder Mobilize også ekstra komfort til elbilisterne. Udvalgte steder vil nemlig få tilknyttet loungeområder med kaffe, snacks, toiletter og gratis wifi – alt sammen inkluderet i opladningsoplevelsen.

Selvom netværket er åbent for alle elbilister, får Renault-kunder med Mobilize Charge Pass-abonnement særlig fordel: En pris på 0,39 euro pr. kilowatttime (2,91 kroner) – en attraktiv sats i europæisk sammenhæng.

Renault satser dermed stort på at kontrollere hele kæden fra produktion til opladning, men elbilister i Danmark må altså vente lidt endnu på at nyde godt af det nye initiativ.

Renault vil “lave en Tesla”