Renault lancerer elektrisk Twingo næste år

En af de mere populære Renault modeller er mikrobilen Twingo og nu kommer den også i en komplet elektrisk udgave med navnet Renault Twingo ZE (Zero Emission). Det fortæller websitet Pushevs, der har fået fingrene i en hemmelig udgivelseskalender fra den franske bilfabrikant.

Renault har tydeligvis speedet planerne op, for oprindeligt skulle først den fjerde Twingo-generation, der er planlagt til 2022, have været elektrisk. Men ifølge kalenderen kommer den nuværende tredje generation også i en elektrisk udgave – allerede til næste år.

Med fossiludgavens pris in mente kommer Twingo ZE sandsynligvis i samme prisklasse som Volkswagen e-Up, Seat Mii Electric og Skoda Citigo-e iV – altså et pænt stykke under 200.000 kroner. Renault har allerede den elektriske Zoe Life R90 på markedet til en pris på 235.000 kroner.

Der er endnu ikke nogen tal på Renault Twingo ZE, men da den kommende 20202-model af Zoe har en rækkevidde på 360 kilometer (WLTP) og en batteripakke på 52 kWt, vil Twingo ZE med stor sandsynlighed have lidt ringere specifikationer end det.

Renault viste den seneste Zoe-model frem i juni måned.

Renault lancerer elektrisk Twingo næste år